b'\n_START_ARTICLE_\nArboretul de castan comestibil de la Baia Mare\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen partea nord-vestic\xc4\x83 a jude\xc8\x9bului Maramure\xc8\x99 (aproape de limita teritorial\xc4\x83 cu jude\xc8\x9bul Satu Mare), \xc3\xaen teritoriul nordic al municipiului Baia Mare, ora\xc8\x99ului T\xc4\x83u\xc8\x9bii M\xc4\x83gher\xc4\x83u\xc8\x99 \xc8\x99i al localit\xc4\x83\xc8\x9bii T\xc4\x83u\xc8\x9bii de Sus, la poalele sudice ale Mun\xc8\x9bilor Gut\xc3\xa2i.\n_START_SECTION_\nDescriere\n_START_PARAGRAPH_\nRezerva\xc8\x9bia natural\xc4\x83 declarat\xc4\x83 arie protejat\xc4\x83 prin Legea Nr. 5 din 6 martie 2000 publicat\xc4\x83 \xc3\xaen Monitorul Oficial al Rom\xc3\xa2niei Nr. 152 din 12 aprilie 2000 (privind aprobarea planului de amenajare a teritoriului na\xc8\x9bional - Sec\xc8\x9biunea a III-a -  arii protejate) se \xc3\xaentinde pe o suprafa\xc8\x9b\xc4\x83 de 500 hectare \xc8\x99i se suprapune sitului Natura 2000 - Arboretele de castan comestibil de la Baia Mare._NEWLINE_Aria natural\xc4\x83 situat\xc4\x83 \xc3\xaen versantul sudic al Mun\xc8\x9bilor Igni\xc8\x99 (o grup\xc4\x83 muntoas\xc4\x83 a Carpa\xc8\x9bilor Maramure\xc8\x99ului \xc8\x99i Bucovinei, apar\xc8\x9bin\xc3\xa2nd de lan\xc8\x9bul muntos al Carpa\xc8\x9bilor Orientali) reprezint\xc4\x83 o zon\xc4\x83 \xc3\xaemp\xc4\x83durit\xc4\x83 cu arboret de castan comestibil (Castanea sativa). Acesta vegeteaz\xc4\x83 \xc3\xaen asociere cu specii de stejar (Quercus robur), gorun (Quercus petraea), carpen  (Carpinus betulus), paltin de munte (Acer pseudoplatanus), tei argintiu (Tilia tomentosa), cire\xc8\x99 s\xc4\x83lbatic (Cerasus avium) sau alun (Corylus avellana)._NEWLINE_Aria protejat\xc4\x83 se suprapune sitului de importan\xc8\x9b\xc4\x83 comunitar\xc4\x83 - Arboretele de castan comestibil de la Baia Mare, la baza desemn\xc4\x83rii c\xc4\x83ruia se afl\xc4\x83 trei specii faunistice enumerate \xc3\xaen anexa I-a a Directivei Consiliului European 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83) \xc8\x99i aflate pe lista ro\xc8\x99ie a IUCN; astfel: ivora\xc8\x99ul-cu-burta-galben\xc4\x83, un amfibian din specia Bombina variegata \xc8\x99i dou\xc4\x83 specii de ortoptere: cosa\xc8\x99ul-de-munte-cu-picioare-ro\xc8\x99ii (Odontopodisma rubripes) \xc8\x99i o l\xc4\x83cust\xc4\x83 (Stenobothrus eurasius) endemic\xc4\x83 pentru aceast\xc4\x83 zon\xc4\x83.'